દશેરાના દિવસે વેપારીઓએ ફાફડાને કિલોદીઠ રૂ. ૪૦૦થી ૫૦૦ અને જલેબીને કિલોદીઠ રૂ. ૫૪૪થી ૬૦૦ના ઊંચા ભાવે એટલે કે ગત વર્ષના દશેરાના ભાવની તુલનામાં ૪૦ ટકાનો વધારો કરીને લોકોને લૂંટ્યા હતા. શહેરમાં ઠેરઠેર ફાફડા-જલેબીના વેચાણનો પંડાલો બંધાયા હતા. અનેક જગ્યાએ શુદ્ધ ઘીની જલેબીના દાવા કરાયા હતા. પરંતુ દશેરાના એક દિવસ પહેલા જ કંભકર્ણી નિંદ્રામાંથી મ્યુનિ. હેલ્થ વિભાગ જાગ્યો હતો. શહેરભરમાંથી ફક્ત ૩૦ ફરસાણવાળા-રેસ્ટોરાંમાંથી ફાફડા-જલેબી સહિતના ૯૪ નમૂના લેવાયા હતા. આ નમૂનાઓને બાદમાં નવરંગપુરા સ્થિત મ્યુનિ. લેબમાં ચકાસણી માટે મોકલાયા હતા. કોર્પોરેશનની હેલ્થ વિભાગની ટીમ દ્વારા ફાફડાના તેર નમૂના તેમજ જલેબીના ૨૧ નમૂના સહિતના લેવાયેલા ૯૪ નમૂના પૈકી હજુ માત્ર ૨૩ નમૂનાનાં જ પરિણામ આવ્યાં છે. એટલે કે હજુ ૭૧ નમૂનાનાં પરિણામ આવ્યાં નથી.